**SREDSTVIMA JAVNOG INFORMIRANJA**

-SVIMA-

Poreč, 6. svibnja 2024.

**KONCERT PIJANISTA OLIVERA KERNA U POREČU**

U očaravajućem ambijentu **Eufrazijeve bazilike** u Poreču **u četvrtak, 9. svibnja 2024. godine u 20 sati** održat će se koncert pijanista **Olivera Kerna**. Radi se o drugom koncertu pijanističkog festivala **Piano poolA** koji u Istru dovodi najveće umjetnike u svijetu pijanizma.

**Oliver Kern** pijanist je koji prvi puta nastupa u Poreču, za svoj recital  odabrao je program s djelima Mozarta, Beethovena, Chopina, Brahmsa, Busonija i Ravela. Osim vrhunskog pijanizma, publika će doživjeti i jedinstven ugođaj Eufrazijeve bazilike, UNESCO-vog spomenika svjetske kulturne baštine. Recital je namijenjen građanima Poreča i gostima.

Koncert organizira Umjetnička organizacija IM Infinite Music uz **podršku Valamar Riviere d.d., Turističke zajednice grada Poreča, Yamaha Music Europe** te **Ministarstva kulture i medija RH.**

„*Izvođačke, pedagoške i organizacijske vještine koje smo usavršavali tijekom godina, spojene s inozemnim iskustvima, izgradile su potrebu za stvaranjem platforme kojom bismo u Istru doveli vrhunske umjetnike i pretvorili ju u glazbenokulturno središte. Tako je 2023. godine nastala umjetnička organizacija IM Infinite Music koja je osmislila festival Piano poolA. U osluškivanju pulsa regije u kojoj djelujemo, do nas je dospjelo nekoliko zanimljivih promišljanja o glazbi i kulturi u trenutku u kojem živimo i stvaramo. Shvatili smo da odabirom ovakvog koncepta tematskog – pijanističkog**festivala, uz visoku kvalitetu njegovih izvođača, dajemo novu snagu ponudi koncerata klasične glazbe. Uz već spomenuto iskustvo i odgovornost prema struci zajamčen je kvalitetan odabir umjetnika, koji kao izbornici festivala zastupamo.“* – istaknuli su pokretači festivala, programski ravnatelj **Vesna Ivanović Ocwirk** i umjetnički ravnatelj **Marijan Đuzel.**

Dodali su i:

*„Neizmjerno smo zahvalni našim podupirateljima Valamar Rivieri d.d., Turističkoj zajednici grada Poreča i Ministarstvu kulture RH što su prepoznali važnost našeg programa. Osobito smo sretni što je* ***Yamaha Music Europe*** *za koncert Olivera Kerna osigurala najnoviji model koncertnog klavira CFX koji se na ovaj način promovira na europskim pozornicama, te nam je kao organizatorima čast što je i Poreč jedan od gradova na karti europskog pijanizma.“*

**Vlatka Ilečić Arklinić**,voditeljica odjela destinacijskog managementa u Valamaru istaknula je**:** „*Valamar podržava brojne inicijative koje doprinose razvoju turizma u destinacijama u kojima poslujemo, kao i kvaliteti života lokalne zajednice. Prepoznajemo i važnost kulturnih događanja koja obogaćuju turističku ponudu za naše goste, te smo sa zadovoljstvom dali podršku organizaciji ovog nastupa. Oliver Kern je vrhunski glazbenik u svijetu klasične glazbe u čijem nastupu će posjetitelji zasigurno uživati. Vjerujemo da će jedinstveni ambijent Eufrazijeve bazilike dati cijelom događaju još posebniji čar, te se radujemo ovoj divnoj večeri.“*

*„Turistička zajednica grada Poreča podržala je organizaciju koncerta pijanističkog virtuoza Olivera Kerna, svjesna potrebe uvrštavanja visokih umjetničkih događaja u turističku ponudu Poreča i Istre. Eufrazijeva bazilika svojom jedinstvenom arhitekturom i bogatom poviješću savršena je pozornica koja pruža posjetiteljima uzvišeno iskustvo.“* – istaknuo je **Nenad Velenik**, direktor Turističke zajednice grada Poreča.

**Oliver Kern** jedan je od pomno izabranih izvođača prvog izdanja festivala Piano poolA. Uz njega u festivalskom programu nalaze se **Aleksandar Madžar**, **Filippo Gamba** i **Jan Niković**. Njemački je pijanist čiji je talent prepoznat već u ranoj mladosti. Njegova postignuća uključuju osvajanje nagrada ARD i Beethoven, dokazujući njegovo majstorstvo izvođenja Beethovenova i Brahmsova repertoara. Kernovi su nastupi krasili prestižne dvorane diljem svijeta te je surađivao s renomiranim orkestrima i dirigentima. Radi kao profesor klavira na Hochschule für Musik und Darstellende Kunst u Frankfurtu, gdje ambiciozni glazbenici imaju prilike od njega usvajati tehničku virtuoznost i osebujno umijeće interpretacije.

Koncerti festivala Piano poolA prilika su publici da zavoli klasičnu glazbu uz živu izvedbu uglednih pijanista. Pozivamo Vas da postanete i vi dijelom ove profilirane pijanističke priče. Ulaznice za ovaj nastup možete nabaviti on-line na poveznici [ulaznice.hr/r/Piano\_poolA](http://ulaznice.hr/r/Piano_poolA)po cijeni od 14 eura ili na dan koncerta na ulazu u Eufrazijevu baziliku od 19 sati po istoj cijeni.

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

KONTAKT:

Umjetnička organizacija IM Infinite Music  
[iminfinitemusic8@gmail.com](mailto:iminfinitemusic8@gmail.com)  
ulaznice: [ulaznice.hr/r/Piano\_poolA](http://ulaznice.hr/r/Piano_poolA)

TURISTIČKA ZAJEDNICA GRADA POREČA

*Molimo Vas da priopćenje objavite u Vašem mediju.*